CBI ने 20 जगह छापा मारा; आरोपी ने ओएमआर शीट में हेर-फेर करने 200 करोड़ लिए
; West Bengal Municipality (Nagar Palika) Recruitment Controversy Update; स्कूल शिक्षक भर्ती घोटाले के बाद नगरपालिका में भर्ती घोटाला
बंगाल के टीचर भर्ती घोटाले के बाद अब नगरपालिकाओं में भर्ती घोटाला सामने आया है। पश्चिम बंगाल में विभिन्न नगर पालिकाओं में क्लर्क, सफाई कर्मचारी, चपरासी और ड्राइवरों की भर्ती के बदले नगद लेने के आरोपों के बाद CBI ने बुधवार सुबह 20 जगह छापा मारा।
CBI के अधिकारी दक्षिण दम, पानीहाटी, कांचरापाड़ा, चिनसुराह और दमदम सहित 14 नगरपालिकाओं में तलाशी ले रहे हैं। टीमों ने साल्ट लेक इलाके में राज्य शहरी विकास विभाग ऑफिस में भी छापा मारा है।
इस घोटाले की लीड स्कूल टीचर भर्ती घोटाले से मिली थी, जिसमें ED ने कहा था कि आरोपी अयान सिल ने नगरपालिका में भर्ती के लिए लोगों से करीब 200 करोड़ रुपए लिए थे। 
स्कूल टीचर भर्ती घोटाले से मिली थी लीड
बंगाल के स्कूल टीचर भर्ती घोटाले की जांच के दौरान नगरपालिका भर्ती घोटाले की लीड मिली थी। हाईकोर्ट को सौंपी रिपोर्ट में ED ने कांचरापाड़ा, न्यू बैरकपुर, कमरहाटी, टीटागढ़, बारानगर, हालीशहर, साउथ दमदम, नॉर्थ दमदम और टाकी नगरपालिकाओं का नाम लिया, जहां ऐसी नियुक्तियां पैसे के बदले की गई थीं।
ईडी ने दावा किया था कि स्कूल टीचर घोटाले मामले में शामिल अयान सिल समेत कई एजेंट, नगर पालिकाओं में क्लर्क, चपरासी, सफाई कर्मचारी और ड्राइवरों की भर्ती में भी शामिल थे। ये लोग उम्मीदवारों के मार्क्स में हेरफेर के लिए ओएमआर शीट की छपाई कर रहे थे।
CBI ने नगरपालिका भर्ती घोटाले पर दर्ज की FIR
CBI के अधिकारियों ने मंगलवार को बताया कि कलकत्ता हाईकोर्ट के आदेश पर पश्चिम बंगाल की विभिन्न नगरपालिकाओं में भर्ती घोटाले के मामले में एक FIR दर्ज की है। हाईकोर्ट ने 21 अप्रैल को आदेश जारी किया था, जिसके अगले दिन केंद्रीय जांच ब्यूरो (CBI) ने FIR दर्ज की।
जांच एजेंसी ने अयान सिल और उनकी कंपनी एबीएस इंफोज़ोन प्राइवेट लिमिटेड के खिलाफ मामला दर्ज किया है, जो उम्मीदवारों के अंकों में हेरफेर के लिए ओएमआर शीट की छपाई और मूल्यांकन में लगी हुई थी।
ED ने 14 मई को दर्ज किया था केस
इन्फोर्समेंट डिपार्टमेंट ने 14 मई को अयान सिल के खिलाफ नगरपालिकाओं में पैसे लेकर जॉब देने के आरोप में केस दर्ज किया था। अयान पर IPC और PMLA एक्ट के तहत आरोप लगाए गए थे। ED ने इसके बाद कहा था कि इस पर अलग जांच करने की जरूरत है। जिसके चलते 7 जून को CBI ने छापा मारा।